Primarul general al Capitalei, Gabriela Firea, a declarat sâmbătă că ministrul de Interne, Carmen Dan, a venit pregătită la CEx cu un dosar în care avea „xeroxuri cu SMS-uri şi WhatsApp-uri, convorbiri particulare între doamna prefect şi un domn secretar de stat”, ceea ce indică faptul că „totul a fost bine pus la punct și regizat”. De asemenea, Gabriela Firea a spus că relația sa cu Liviu Dragnea „este tensionată” în acest moment.

Întrebată la plecarea de la şedinţa CExN a PSD care este relaţia sa în acest moment cu Liviu Dragnea, Gabriela Firea a răspuns: „Îmi pare rău să spun, dar este tensionată”.



Totodată, Firea a precizat că rezolvarea acestei situaţii depinde mult şi de Liviu Dragnea.



„Depinde mult şi de dumnealui. Eu am fost întotdeauna un om al dialogului, dar la cum s-au pus astăzi lucrurile în discuţie şi la cum a fost regia cu doamna Dan - care a scos din dosar xeroxuri cu SMS-uri şi WhatsApp-uri, convorbiri particulare între doamna prefect şi un domn secretar de stat, adică totul a fost atât de bine pus la punct şi regizat - şi nu vrea să renunţe la domnia sa, încât clar că acum e o breşă pur şi simplu între noi”, a adăugat Firea.



Întrebată de ce nu a adus în discuţie în şedinţa CExN retragerea lui Dragnea din fruntea partidului, Firea a spus că i se reproşează mereu că este nouă în partid.



„Mie mi se repetă la fiecare Comitet Executiv că sunt nouă în partid şi că s-o las mai moale cu propunerile prea curajoase şi, dacă se consideră că este nevoie de schimbarea conducerii partidului, cred că trebuie doamnele şi domnii care sunt mai vechi în partid să analizeze şi să facă aceste propuneri, să vadă dacă în urma votului există un sufragiu majoritar şi să se organizeze sau nu congres. Nu pot eu, repet, om căruia i se reproşează mereu că este nou în politică şi în partid, să vin să stric ordinea statutară a partidului", a afirmat Firea.



Totodată, ea a precizat că simte că PSD a pierdut din simpatizanţi şi că ar trebui făcut ceva.



„Simt că am pierdut, din nefericire, chiar şi oameni care ne-au simpatizat, mă refer şi în ţară şi în marile oraşe şi în Bucureşti şi simt că trebuie să facem ceva. Care este acel ceva, nu trebuie să spun doar eu, că nu sunt guru PSD, să spună colegii, cei mai vechi", a mai spus Firea.



De asemenea, ea a adăugat că nu percepe ceea ce s-a întâmplat la şedinţa CExN ca "pe o lovitură".



„Nu o percep ca pe o lovitură (...) Am fost întotdeauna un om vertical, un om care, după ce şi-a luat toate informaţiile şi a fost sigur pe ceea ce spune, a avut curajul, cu orice consecinţe şi cu orice aspecte mai puţin plăcute care s-ar întâmpla, să spună lucruri pe nume. Să nu ne minţim, să nu fim ipocriţi şi nu cred că trebuie să-ţi fie ruşine, dacă eşti vertical şi onest. (...) Simt că timpul îmi va da dreptate", a declarat Firea.



De asemenea, Firea i-a adus acuzaţii grave lui Carmen Dan.

„Nu e uşor să vezi că se întâmplă lupte de stradă, violenţe. Din nefericire, au fost două tunuri cu apă care s-au defectat, de aceea s-a ajuns la gaze. Acum este o altă problemă, că doamna ministru nu a răspuns deloc celor spuse de mine. A venit cu nişte xeroxuri, discuţii pe Whats App, mesaje printate, nişte discuţii personale către doamna prefect şi domni din Ministerul de interne, discuţii despre proteste, acţiuni. Am întrebat-o dacă ne spionează. Are o problemă personală cu mine şi cu doamna prefect, a jignit-o (...)”, a mai spus Firea.



Sursa: Agerpres